Nekropola u Faletićima
Nekropola sa stećcima i nišanima u Faletićima, općina Stari Grad, Sarajevo, sadrži nadgrobnike iz dužeg perioda historije Bosne i Hercegovine. Proglašena je za nacionalni spomenik Bosne i Hercegovine. Nacionalni spomenik čine: nekropola sa 57 stećka i 22 nišana na lokalitetu, te jedan nišan upisan u inventarnu knjigu Muzeja Grada Sarajeva i izložen u sklopu stalne postavke u Brusa bezistanu u Sarajevu. Poseban značaj ovom historijskom području daje izmiješanost i preklapanje grobalja iz različitih perioda – srednjovjekovni grobovi sa stećcima i muslimansko groblje iz perioda od XVI do XIX, odnosno XX stoljeća, što potvrđuje kontinuitet sahranjivanja na ovom području. Na lokalitetu se nalazi 57 stećaka, od toga 51 u obliku sanduka i 6 u obliku sljemenjaka i 22 nišana. Stećke karakterišu sanduci sa pravougaonim udubljenjem – koritom, dok su nišani u obliku stele i sa turbanom u gužve. Jedan nišan, prenesen u prostorije Brusa bezistana u Sarajevu, u sklopu stalne postavke, je u obliku trapezoida sa krovom na dvije vode. Nišan sadrži sa sve četiri strane poluloptaste izbočine i na vrhu, pored njih sadrži ukras polumjeseca, predstave životinja – jelena i srne, ispružene ruke, sablju i luk.